Kif il-pandemija affettwat jum Santa Marija f'Għawdex?
Il-weekend ta' Santa Marija normalment iġġib bonanza għan-negozji Għawdxin madanakollu din is-sena ma kinitx bħal tas-soltu minħabba l-Coronavirus. Krew ta' Television Malta żar il-gżira Għawdxija illum biex jipprova jiskopri jekk il-pandemija ħarbtitx totalment il-weekend tant famuż fil-kalendarju tal-Maltin. Fil-kultura Mediterranja, il-festa ta' Santa Marija hi sinonima mal-mistrieħ, rilassament u d-divertiment. Normalment dan il-weekend iwitti t-triq għall-perjodu ta' shutdown li fih ħafna jlestu l-bagalji biex jerħula għall-btala, b'ħafna jfittxu kenn fil-gżira tat-tliet għolijiet. Fil-fatt, bħal lum sena, 22,000 persuna qasmu lejn Għawdex fi staġun li kien ġie deskritt bħala rekord, iżda l-2020 ġabet magħha ċirkostanzi straordinarji u realtajiet ġodda. Għalkemm xott mill-attivitajiet kulturali, fl-għodwa tal-Ġimgħa numru sostanzjali ta' nies qasmu l-fliegu. F'xi waqtiet it-toroq tal-Kapitali sfaw traffikużi għall-aħħar bil-bajjiet pittoreski xejn anqas. Minkejja dan ic-Chairman tal-Gozo Channel Joe Cordina qal ma' Television Malta li dan ma kienx tmiem il-ġimgħa bieżel bħas-soltu. "Din l-imxija ħalliet l-effett tagħha fuq il-passiġieri li qasmu lejn il-fliegu t'Għawdex. Għalkemm aħna bħala kumpanija konna preparati fejn qegħdin noffru mad-90 trip kuljum, in-numri kienu ftit baxxi. Aħna qed inqisu li dawn in-numri huma numri ta' weekend normali mhux ta' Santa Marija." Is-Sur Cordina qal li l-biċċa l-kbira tal-passiġieri li qed jaqsmu huma Maltin. Dikjarazzjoni li kkonferma wkoll il-Kap Eżekuttiv tal-Assoċjazzjoni Turistika Għawdxija Joe Muscat. Is-Sur Muscat stqarr iżda li minkejja d-daqqa li ħadet l-industrija turistika t'Għawdex, ix-xettiċiżmu marbut mas-safar wassal biex numru sostanzjali ta' Maltin jagħmlu l-btala tagħhom f'Għawdex. "Il-Maltin xorta ġew jiffrekwentaw b'mod tajjeb il-farmhouses tagħna, kif ukoll Maltin li għandhom proprjetà tagħhom hawn. Kellna Maltin li kienu xettiċi li ma ġewx, kellna wkoll il-Maltin li normalment jmorru fi gżejjer viċin tagħna li din is-sena minħabba ċ-ċirkostanzi għażlu li jżuru għawdex." Is-Sur Muscat żied li minn mindu tneħħew ir-restrizzjonijiet ġew irreġsitrat numru ta' weekends tajbin għall-industrija tas-self catering li jinkludu farmhouses. "Ovvjament f'dan il-weekend tant popolari fil-kalendarju Malti ma jonqsox li wieħed imur jiekol xi ħaġa f'wieħed mir-ristoranti mill-aqwa li hawn fuq il-gżira oħt. Però l-Maltin qed ikunu xettiċi dwar fejn imorru jieklu? Qed jibżgħu jmorru fir-ristoranti?" Rouvin Zammit Apap li jmexxi numru ta' ristoranti f'Malta u Għawdex qal ma' Television Malta li meta mqabbel mas-Sjuf preċedenti l-konkorrenza ta' Maltin żdiedet speċjalment f'dan l-istaġun. "Id-domanda hi għolja avolja ilna xi ġimgħa nirrfijutaw ix-xogħol bażikament, hemm ukoll il-fattur tal-vouchers li ħareġ il-gvern li għenet ħafna iżżid id-domanda wkoll u għenet ukoll fl-opinjoni fl-off peak times fejn il-vouchers għenu jimtlew dil-gap ukoll." Is-Sur Zammit Apap qal li l-preparamenti għall-dan il-weekend jibdew minn ġimgħat qabel. Qal li għalkemm dan jidher li kien weekend mimli xogħol ir-ristorant qiegħed sikwit jopera sal-massimu tiegħu.